text: Flygæster i kjole og hvidt
  07 marts 2013 kl. 15.05
  12 flypassagerer i kjole og hvidt forlader i aften Billund Lufthavn. De flyver til deres nye hjem i Edinburgh i Skotland.
  De stilige passagerer optager dog ikke sæder i flyet. Det er nemlig 12 æselpingviner fra Odense Zoo, som flytter til den zoologiske have i Edinburgh.
  Og otte af dem kender turen. For et år siden kom de otte - og to mere - nemlig den anden vej.
  - Det er et led i det internationale avlsarbejde, som vi er med i for mange af vores dyr, siger zoolog Bjarne Klausen, Odense Zoo, til TV Syd.
  Det skyldtes også, at de skulle renovere deres anlæg i Edinburgh Zoo.
  - Nu sender vi så otte af deres pingviner retur sammen med fire af vore egne. På den måde tilfører vi nye gener til deres bestand. Og her i Odense modtager vi senere tre æselpingviner fra Basel Zoo.
  De 12 pingviser blev i eftermiddag pakket i transportkasser. De skal flyve alene.
  - De falder til ro, når de er i kasserne. Og kun hvis de skal til varme destinationer sender vi nogen med for at sikre, at de ikke bliver efterladt i solen, siger Bjarne Clausen.
  